የሰብል ኢንሹራንስ በሚቀጥለው ሳምንት ይጀመራል 
    ከብሔራዊ ሜትርዎሎጂ፣ ከኢትዮጵያ ኢንሹራንስ ኮርፖሬሽንና ከዩኒቨርሲቲዎች የተውጣጡ ባለሙያዎች ከአቅም በላይ የሆነ የተፈጥሮ ጉዳት ደርሶበታል ብለው ሲወስኑ ለአርሶ አደሩ የሰብል ኢንሹራንስ እንደሚከፈል የክፍያ ኦፕሬሽን ዋና ሥራ አስፈፃሚ ገለጹ፡፡ ዋና ሥራ አስፈጻሚው አቶ ነፃነት ራያ በተለይ ለአዲስ አድማስ እንደገለጹት፣ አርሶ አደሩ በተፈጥሮ መዛባት ምርቱ ሲወድም ገበሬው ያለ ምንም ማስያዣ (ኮላቶራል) የሰብል ኢንሹራንስ ክፍያ ይደረግለታል፡፡ በገጠር ገበሬው የተፈጥሮ አደጋ ወይም እንዳሁኑ ወቅት ድርቅ ሲያጋጥመው ለማካካሻ  የሰብል ኢንሹራንስ ክፍያ በሚቀጥለው ሳምንት መከፈል እንደሚጀመር ጠቅሰው በመቀጠልም የእንስሳት ኢንሹራንስ እንደሚጀመር ተናግረዋል፡፡ ገበሬው የኢንሹራንስ ተጠቃሚ ለመሆን ምንም ኮላቶራል (መያዣ) መስጠት አይጠበቅበትም ያሉት አቶ ነፃነት፤ የኢንሹራንስ አባል ለመሆን መሟላት የሚገባቸውን መስፈርቶች በማሟላት በጣም ትንሽ የሆነ ፕሪሚየም በየወሩ አንድ ብር፣ 50 ብር፣ … ሊሆን ይችላል እንደአቅሙ በመክፈል የኢንሹራንሱ ተጠቃሚ መሆን ይችላል ብለዋል፡፡ አሁን በስፋት እየሰሩ ያሉት ዲጂታል ፋይናንሻል አገልግሎት እንደሆነ ጠቅሰው በቅርቡ የሞባይል አገልግሎት ሲጀመር ገበሬው ከቤቱ ሳይርቅ በአካባቢው የፋይናንስ አገልግሎት ማግኘት ይችላል፣ በሞባይሉ ገንዘብ ማስተላለፍ፣ ገንዘብ መክፈል ይችላል ሲሉ ገልፀዋል፡፡